DECIZIA COMISIEI
din 8 iunie 2009
de modificare a Deciziei 2007/268/CE de punere în aplicare a unor programe de supraveghere a gripei aviare la păsările de crescătorie și la păsările sălbatice care urmează a fi aplicate în statele membre
[notificată cu numărul C(2009) 4228]
(Text cu relevanță pentru SEE)
(2009/437/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 24 alineatul (2) paragraful al patrulea și articolul 24 alineatul (10),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (2), în special articolul 4 alineatul (2),
întrucât:
(1)
Decizia 2007/268/CE a Comisiei (3) stabilește orientări privind performanța programelor de supraveghere a gripei aviare la păsările de crescătorie și la păsările sălbatice care urmează a fi aplicate de către statele membre. Orientările respective includ prevederi referitoare la transmiterea rezultatelor de laborator către laboratorul comunitar de referință pentru gripa aviară.
(2)
De la adoptarea Deciziei 2007/268/CE, Comisia a introdus un sistem online de raportare a rezultatelor de laborator obținute în cursul supravegherii păsărilor de crescătorie și a păsărilor sălbatice. Este adecvat ca sistemul online să fie utilizat pentru îndeplinirea obligațiilor de raportare prevăzute în Decizia 2007/268/CE.
(3)
În plus, Decizia 2007/268/CE stipulează că este necesar ca toate rezultatele serologice pozitive să fie confirmate de laboratoarele naționale pentru gripa aviară prin intermediul unui test de inhibare a hemaglutinării, folosind tulpini desemnate, furnizate de laboratorul comunitar de referință pentru gripa aviară. Este adecvat ca tulpinile utilizate pentru confirmarea subtipului H5 de gripă aviară să fie înlocuite cu alte tulpini, care pot oferi aceeași valoare diagnostică, mai rapid și mai rentabil.
(4)
Prin urmare, Decizia 2007/268/CE ar trebui modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2007/268/CE se modifică după cum urmează:
1.
Anexa I se modifică după cum urmează:
(a)
În partea A secțiunea A.2, punctul 4 se înlocuiește cu următorul text:
„4.
Autoritatea competentă se asigură că toate rezultatele pozitive și negative ale testelor de laborator serologice și virologice obținute în cursul supravegherii sunt raportate Comisiei prin sistemul online al acesteia. Aceste rezultate trebuie raportate la fiecare trei luni și introduse în sistemul online în termen de patru săptămâni de la sfârșitul perioadei de trei luni.”;
(b)
În partea B, punctul 2 se înlocuiește cu următorul text:
„2.
LCR pune la dispoziție protocoale specifice de trimitere către LCR a eșantioanelor și a materialului de diagnosticat. Trebuie asigurat un sistem eficient de schimb de informații între LCR și LN. LCR va asigura asistență tehnică și va păstra un stoc mare de reactivi de diagnosticare.”
(c)
În partea D, punctul 3 se înlocuiește cu următorul text:
„3.
Toate testele serologice pozitive se confirmă de LN prin intermediul unui test de inhibare a hemaglutinării, folosind tulpini desemnate, furnizate de LCR:
(a)
pentru subtipul H5 :
(i)
testare inițială folosind rață-mică/Anglia/7894/06 (H5N3);
(ii)
testarea tuturor eșantioanelor pozitive cu pui-de-găină/Scoția/59(H5N1) pentru a elimina anticorpii cu reactivitate încrucișată față de N3;
(b)
pentru subtipul H7 :
(i)
testare inițială folosind curcan/Anglia/647/77 (H7N7);
(ii)
testarea tuturor eșantioanelor pozitive cu graur-african/983/79(H7N1) pentru a elimina anticorpii cu reactivitate încrucișată față de N7.”
2.
În anexa II partea A secțiunea A2, punctul 3 se înlocuiește cu următorul text:
„3.
Autoritatea competentă se asigură că toate rezultatele pozitive și negative ale testelor de laborator serologice și virologice obținute în cursul supravegherii sunt raportate Comisiei prin sistemul online al acesteia. Aceste rezultate trebuie raportate la fiecare trei luni și introduse în sistemul online în termen de patru săptămâni de la sfârșitul perioadei de trei luni.”
Articolul 2
Prezenta decizie se adresează statelor membre.
Adoptată la Bruxelles, 8 iunie 2009.